Chrystal Macmillan

Jessie Chrystal Macmillan (Edinburgo, Eskozia, Erresuma Batua, 1872ko ekainaren 13a – ibidem, 1937ko irailaren 21a) britainiar matematikari,  abokatu legelari, politikari, ekintzaile eta sufragista izan zen. 1896an, Edinburgoko Unibertsitatean Zientzietako karrera batean graduatu zen lehen emakumea izan zen, eta 1908an, Lorden Ganberan demanda bat egin zuen lehena. Ganbera horri eskatu zion botoa emateko eskubidea, emakume graduatuek aukera izan zezaten garai hartan unibertsitateen ordezkari ziren Parlamentuko Kideei botoa emateko.

 Ibilbidea 
Lehen Mundu Gerraren aurka agertu zen, eta National Union of Women's Suffrage Societies (Emakumeen sufragioaren aldeko elkarteen liga nazionala) utzi ere egin zuen, gerra-ahaleginari babesa emateagatik.1915ean Hagan bakea bilatzeko bildu zen Emakumeen Nazioarteko Kongresuaren antolatzaileetako bat izan zen, baita proposamenak gobernu neutraletara eramateaz arduratu zen ordezkarietako bat ere. Bakearen eta Askatasunaren aldeko Emakumeen Nazioarteko Ligaren sortzaileetako bat izan zen, eta Parisko 1919ko Bake Konferentziako ordezkarietako bat. Konferentzia horretan, Nazioen Ligaren sorrera babestu zuen, eta Versaillesko Itunak Alemaniari aplikatutako termino gogorren aurka agertu zen. 1913 eta 1920 artean Emakumeen Nazioarteko Aliantzako idazkaria izan zen.

1935eko Hauteskunde Orokorretan Alderdi Liberaleko Parlamentuko kide izateko hautagaia izan zen eta bere barrutian hirugarren postua lortu zuen botoen %5,76rekin.

Bere bizitza osoan, emakumeek senarrengandik aparteko herritartasuna izan zezaten eta ezkontzean beste herritartasun bat hartzera beharturik egon ez zitezen borrokatu zuen. 1957an, hil eta hogei urtera, Nazio Batuek neurri hori onartu zuten azkenean.

 Aintzatespenak 
2008an, Edinburgoko Unibertsitateak Gizarte eta Politika Zientzien Eskolaren eraikinari bere  izena jarri zion haren omenez.

 Erreferentziak 

 Kanpo estekak 

Kategoria:Edinburgoarrak
Kategoria:Eskoziako aktibistak
Kategoria:Erresuma Batuko abokatuak
Kategoria:Emakume abokatuak
Kategoria:Erresuma Batuko politikariak
Kategoria:Emakume politikariak
Kategoria:Emakume legelariak
Kategoria:Sufragistak
Kategoria:Edinburgheko Unibertsitateko ikasleak